વર્ષો સુધી અમેરિકાના પ્રમુખ રહેલા ફ્રેંકલીન ડિલાનો રુઝવેલ્ટ ઊંચા, પડછંદ, તરવરિયા જુવાન હતા. ચાલીસ વર્ષના હતા અને ઓચિંતા જ એમણે પોતાના બે પગ ગુમાવ્યા-પગ કપાઈ ગયા નહોતા, લકવાથી નિષ્પ્રાણ બની ગયા હતા! રુઝવેલ્ટનું અડધું અંગ ખોટું થઈ ગયું! દવાદારૂની કંઈ અસર ન થઈ. રુઝવેલ્ટ શ્રીમંત ઘરના હતા એટલે માતાએ સલાહ આપી કે બેટા, જેવી ઈશ્વરની ઇચ્છા. તું આપણાં વતનમાં જઈ નિવૃત્તિની જિંદગી શાંતિથી ગાળી નાખ. બંને પગમાં ચેતન સંચરવાની કોઈ ઉમેદ જ નથી, પછી તું શું કરવાનો? જુવાન માણસના હૈયે ઘણા બધા મનોરથ તો હોય પણ ‘પૈડાં’ વગર રથ ચાલે કઈ રીતે? જ્યાં પગ જ ખોટા થઈ ગયા ત્યાં કોઈ પ્રવૃત્તિ કે પ્રગતિનો વિચાર કરવો જ નકામો છે!